CELEX: 32017R1978
Language: sl
Date: 2017-10-31 00:00:00
Title: Uredba Komisije (EU) 2017/1978 z dne 31. oktobra 2017 o spremembi Priloge III k Uredbi (ES) št. 853/2004 Evropskega parlamenta in Sveta o posebnih higienskih pravilih za živila živalskega izvora glede iglokožcev, nabranih zunaj razvrščenih proizvodnih območij (Besedilo velja za EGP. )

1.11.2017   
            
            
               SL
            
            
               Uradni list Evropske unije
            
            
               L 285/3
            
         UREDBA KOMISIJE (EU) 2017/1978
   z dne 31. oktobra 2017
   o spremembi Priloge III k Uredbi (ES) št. 853/2004 Evropskega parlamenta in Sveta o posebnih higienskih pravilih za živila živalskega izvora glede iglokožcev, nabranih zunaj razvrščenih proizvodnih območij
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 10(1) Uredbe,
   ob upoštevanju naslednjega:
   
               (1)
            
            
               Uredba (ES) št. 853/2004 določa posebna higienska pravila za živila živalskega izvora za nosilce živilske dejavnosti. Med drugim določa, da lahko nosilci živilske dejavnosti dajo na trg proizvode živalskega izvora le, če so jih pripravili in obdelali izključno v obratih, ki izpolnjujejo nekatere zahteve, vključno z ustreznimi zahtevami iz Priloge III k Uredbi.
            
         
               (2)
            
            
               Oddelek VII Priloge III k Uredbi (ES) št. 853/2004 določa, da navedeni oddelek velja za žive školjke ter da z izjemo določb o prečiščevanju velja tudi za žive iglokožce, žive plaščarje in žive morske polže. Poleg tega določa, da za pektinide in morske polže, ki niso precejevalci, nabrane zunaj proizvodnih območij, veljajo posebne zahteve.
            
         
               (3)
            
            
               Uredba Evropskega parlamenta in Sveta (ES) št. 854/2004 (2) določa posebne predpise za organizacijo uradnega nadzora proizvodov živalskega izvora. Določa, da države članice zagotovijo, da sta proizvodnja in dajanje na trg živih školjk, živih iglokožcev, živih plaščarjev in živih morskih polžev uradno nadzorovani, kot je navedeno v Prilogi II k Uredbi. Poglavje II Priloge II k Uredbi (ES) št. 854/2004 določa, da se proizvodna območja razvrstijo glede na stopnjo fekalne onesnaženosti. V precejevalcih, kot so žive školjke, se lahko kopičijo mikroorganizmi, ki pomenijo tveganje za javno zdravje.
            
         
               (4)
            
            
               Iglokožci običajno niso precejevalci. Zato je tveganje, da bi tovrstne živali kopičile mikroorganizme, povezane s fekalno onesnaženostjo, majhno. Poleg tega ni epidemioloških informacij, ki bi določbe za razvrščanje proizvodnih območij iz Priloge II k Uredbi (ES) št. 854/2004 povezovale s tveganji za javno zdravje, povezanimi z iglokožci, ki niso precejevalci. Zato je treba take iglokožce izključiti tudi iz določb o razvrščanju proizvodnih območij, kot je določeno v poglavju II oddelka VII Priloge III k Uredbi (ES) št. 853/2004.
            
         
               (5)
            
            
               Poleg tega poglavje IX oddelka VII Priloge III k Uredbi (ES) št. 853/2004 določa posebne zahteve za pektinide in žive morske polže, ki niso precejevalci, nabrane zunaj razvrščenih proizvodnih območij. Take zahteve bi morale veljati tudi za iglokožce, ki niso precejevalci.
            
         
               (6)
            
            
               Oddelek VII Priloge III k Uredbi (ES) št. 853/2004 bi bilo zato treba ustrezno spremeniti.
            
         
               (7)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga III k Uredbi (ES) št. 853/2004 se spremeni v skladu s Prilogo k tej uredbi.
   Člen 2
   Ta uredba začne veljati tretji dan po objavi v Uradnem listu Evropske unije.
   Uporablja se od 1. januarja 2019.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. oktobra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 139, 30.4.2004, str. 55.
   
      (2)  Uredba Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (UL L 139, 30.4.2004, str. 206).
   
      PRILOGA
      Oddelek VII Priloge III k Uredbi (ES) št. 853/20004 se spremeni:
      
                  (1)
               
               
                  v uvodnem delu se točka 1 nadomesti z naslednjim:
                  
                              „1.
                           
                           
                              Ta oddelek velja za žive školjke. Z izjemo določb o prečiščevanju velja tudi za žive iglokožce, žive plaščarje in žive morske polže. Določbe o razvrščanju proizvodnih območij iz dela A poglavja II navedenega oddelka ne veljajo za morske polže in iglokožce, ki niso precejevalci.“
                           
                        
            
                  (2)
               
               
                  poglavje IX se nadomesti z naslednjim:
                  
                     „POGLAVJE IX:   POSEBNE ZAHTEVE ZA PEKTINIDE, MORSKE POLŽE IN IGLOKOŽCE, KI NISO PRECEJEVALCI, NABRANE ZUNAJ RAZVRŠČENIH PROIZVODNIH OBMOČIJ
                  
                  Nosilci živilske dejavnosti, ki nabirajo pektinide, morske polže in iglokožce, ki niso precejevalci, zunaj razvrščenih proizvodnih območij ali ki obdelujejo take pektinide in/ali take morske polže in/ali iglokožce, morajo izpolnjevati naslednje zahteve:
                  
                              1.
                           
                           
                              Pektinidi, morski polži in iglokožci, ki niso precejevalci, se ne smejo dati na trg, razen če so nabrani in obdelani v skladu z delom B poglavja II in izpolnjujejo standarde iz poglavja V, kar se dokaže s sistemom lastnih pregledov.
                           
                        
                              2.
                           
                           
                              Ko podatki uradnih programov spremljanja omogočajo pristojnemu organu razvrščanje ribolovnih območij – po potrebi v sodelovanju z nosilci živilske dejavnosti – določbe iz dela A poglavja II, poleg določb iz točke 1, veljajo smiselno za pektinide.
                           
                        
                              3.
                           
                           
                              Pektinidi, morski polži in iglokožci, ki niso precejevalci, se ne smejo dati na trg za prehrano ljudi drugače kakor na avkciji rib, v odpremnem centru ali predelovalnem obratu. Med obdelovanjem pektinidov in/ali takih morskih polžev in/ali iglokožcev morajo nosilci živilske dejavnosti, ki upravljajo s takimi obrati, obvestiti pristojni organ in v zvezi z odpremnimi centri izpolnjevati ustrezne zahteve iz poglavij III in IV.
                           
                        
                              4.
                           
                           
                              Nosilci živilske dejavnosti, ki obdelujejo pektinide, žive morske polže in žive iglokožce, ki niso precejevalci, morajo izpolnjevati naslednje zahteve:
                              
                                          (a)
                                       
                                       
                                          zahteve po dokazilih iz točk 3 do 7 poglavja I, kjer je to primerno. V tem primeru mora biti v registracijskem dokumentu jasno navedena lokacija območja, kjer so bili nabrani pektinidi in/ali živi morski polži in/ali živi iglokožci; ali
                                       
                                    
                                          (b)
                                       
                                       
                                          zahteve iz točke 2 poglavja VI glede zaprtja vseh pošiljk živih pektinidov, živih morskih polžev in živih iglokožcev, odpremljenih za prodajo na drobno, in poglavja VII glede označevanja in etiketiranja.“